ລັດຖະມົນຕີຕ່າງປະເທດ ເກົາຫຼີໃຕ້ແລະຍີ່ປຸ່ນ ພົບປະກັນ
ຍີ່ປຸ່ນແລະເກົາຫຼີໃຕ້ ຮຽກຮ້ອງໃຫ້ເກົາຫຼີເໜືອ ເອົາມາດຕະການ ທຳລາຍອາວຸດນິວເຄລຍ ກ່ອນຈະເປີດການເຈລະຈາ 6 ຝ່າຍ
ພວກນັກການທູດອະວຸໂສຂອງຍີ່ປຸ່ນແລະເກົາຫຼີໃຕ້ ກ່າວ ໃນວັນເສົາມື້ນີ້ວ່າເກົາຫຼີເໜືອຄວນເອົາບາດກ້າວທີ່ສຳຄັນ ເພື່ອທຳລາຍຄັງອາວຸດນິວເຄລຍຂອງຕົນກ່ອນທີ່ການເຈ ລະຈາ 6 ຝ່າຍ ກ່ຽວກັບການປົດອາວຸດຂອງເກົາຫຼີເໜືອ ຈະສາມາດເລີ້ມຂຶ້ນໄດ້ ລຸນຫຼັງ ການພົບປະທີ່ກຸງໂຊລ ກັບລັດຖະມົນຕີການຕ່າງ ປະເທດຍີ່ປຸ່ນທ່ານ Seiji Maehara ທີ່ໄປຢ້ຽມຢາມແລ້ວ ນັ້ນ ລັດຖະມົນຕີການຕ່າງປະເທດເກົາຫຼີໃຕ້ ທ່ານ Kim Sung-Hwan ໄດ້ກ່າວຕໍ່ກອງປະຊຸມຖະແຫຼງຂ່າວວ່າພຽງ ຢາງຕ້ອງໄດ້ສະແດງໃຫ້ເຫັນ ເຖິງຄວາມໝາຍໝັ້ນຕັ້ງໃຈ ຢ່າງແທ້ຈິງ ກ່ຽວກັບການເຮັດໃຫ້ປະເທດດັ່ງກ່າວ ປອດ ອາວຸດນິວເຄລຍໂດຍການເອົາມາດຕະການທີ່ສະເພາະເຈາະຈົງ ທ່ານ Kim ບໍ່ໄດ້ໃຫ້ການ ຊີ້ແຈງຫຍັງຫຼາຍໄປກວ່ານີ້ ທ່ານ Maehara ກ່າວວ່າ ກ່ອນທີ່ຈະເລີ້ມການເຈລະຈາກັບເກົາຫຼີເໜືອນັ້ນ ກ່ອນອື່ນໝົດ ແມ່ນຈຳເປັນ ທີ່ພຽງຢາງຕ້ອງໄດ້ສະແດງໃຫ້ເຫັນວ່າ ຕົນມີຄວາມຈິງຈັງ ກ່ຽວກັບປະຕິບັດ ຕາມຄຳໝັ້ນສັນຍາທີ່ຕົນໄດ້ໃຫ້ໄວ້ ໃນການທີ່ຈະເຮັດໃຫ້ເກົາຫຼີເໜືອ ເປັນປະເທດປອດອາ ວຸດນິວເຄລຍນັ້ນ